Maa- ja metsätalousministeriö

Lausuntopyyntönne 17.11.2017 (248/01.01/2017, MMM009:00/2017)

Sisäministeriön lausunto; hallituksen esitys laeiksi maa- ja metsätalousministeriön hallinnonalan eräiden henkilötietojen käsittelyä koskevien säännösten muuttamisesta ja eräiden maa- ja puutarhatalouteen liittyvien lakien kumoamisesta

Maa- ja metsätalousministeriö on pyytänyt sisäministeriön lausuntoa otsikossa yksilöidystä asiasta. Pyydettynä lausuntonaan sisäministeriö toteaa seuraavaa:

**Metsähallituksen erävalvonnasta annettu laki**

*Tietosuojadirektiivin soveltamisala*

Tietosuojadirektiiviä sovelletaan poliisin ja muiden toimivaltaisten viranomaisten suorittamaan henkilötietojen käsittelyyn rikosasioissa. Direktiivissä tarkoitettuja toimivaltaisia viranomaisia on erityisesti oikeus-, sisä-, puolustus- ja valtiovarainministeriön hallinnonalalla. Esityksessä (s. 15) todetaan, että direktiivin soveltamisala ei lähtökohtaisesti ulotu maa- ja metsätalousministeriön hallinnonalan asioihin. Direktiivin ja sen täytäntöönpanolain soveltamisalaan kuuluisi esityksen mukaan kuitenkin Metsähallituksen erävalvonnan osana suoritettava suppea esitutkinta. Sisäministeriö yhtyy esityksessä esitettyyn näkemykseen siitä, että Metsähallituksen erätarkastaja on suppean esitutkinnan osalta tietosuojadirektiivin täytäntöönpanolaissa tarkoitettu toimivaltainen viranomainen.

Erävalvontalain muiden tehtävien osalta henkilötietojen käsittelyyn tulisi esityksen mukaan soveltaa yleistä tietosuoja-asetusta ja ehdotettua tietosuojalakia, ellei muualla laissa toisin säädetä (s. 40–43). Sisäministeriö kiinnittää huomiota siihen, että erävalvonnan tarkoituksena on Metsähallituksen erävalvonnasta annetun lain (1157/2005) 1 §:n mukaan Metsähallituksen hallinnassa olevien valtion alueiden käytön lainmukaisuuden edistämisen ja valvonnan rinnalla myös ennalta ehkäistä ja erävalvontaan kuuluvassa laajuudessa selvittää siihen liittyviä rikoksia. Sisäministeriön näkemyksen mukaan tietosuojadirektiivin täytäntöönpanolakia tulisi soveltaa suppean esitutkinnan lisäksi myös silloin, kun erävalvontatehtävien yhteydessä käsitellään rikosten ennalta estämiseen liittyviä henkilötietoja.

Esityksessä viitataan valvontatehtäviin sovellettavan lainsäädännön osalta muun muassa sisäministeriön hallituksen esityksen luonnokseen, jossa ehdotetaan esityksen mukaan, että poliisille säädetyt lupa- ja valvontatehtävät kuuluisivat tietosuoja-asetuksen soveltamisalaan. Sisäministeriö tarkentaa, että mainitun poliisin henkilötietolakia koskevan hallituksen esityksen luonnoksen mukaan tietosuoja-asetuksen soveltamisalaan kuuluisivat erityisesti tietyt lupahallintoon kiinteästi liittyvät valvontatehtävät, joista säädetään lakiehdotuksessa tarkemmin yksilöidyissä lupahallintoon liittyvissä laeissa (esimerkiksi passilaki, arpajaislaki ja ampuma-aselaki). Kun poliisi käsittelee muiden valvontatehtäviensä yhteydessä henkilötietoja rikosten ennalta ehkäisemiseksi, henkilötietojen käsittely kuuluisi ehdotuksen mukaan kuitenkin tietosuojadirektiivin täytäntöönpanolain soveltamisalaan.

*Erätarkastajien oikeus tallettaa tietoja suorakäyttöisesti*

Poliisin henkilötietolakia muutettiin Metsähallituksen erävalvontaa koskevan lainsäädännön (1157/2005) antamisen yhteydessä siten, että metsähallituksen erätarkastajat saivat oikeuden tallettaa tietoja suorakäyttöisesti poliisin henkilörekistereihin. Muutoksen perusteluiden mukaan Metsähallituksen erätarkastajalla olisi oikeus, siten kuin rekisterinpitäjän kanssa sovitaan, luovuttaa poliisin henkilörekistereihin suorakäyttöisesti tallentamalla tai konekielisessä muodossa tallettamista varten toimivaltaansa kuuluvassa erävalvonnassa kirjattuja tarpeellisia toimenpidetietoja. Tällaisia tietoja olisivat perusteluiden mukaan muun muassa tutkintaan liittyvät tiedot ja rikostiedustelutiedot. Kuten esityksessä (s. 43) todetaan, myös valmisteilla olevaan uuteen poliisin henkilötietolakiin on tarkoitus sisällyttää vastaava säännös.

Sisäministeriö nostaa esiin, että erätarkastajat tallettavat suorakäyttöistä tallettamista koskevan säännöksen nojalla poliisin rekistereihin sekä suppeaan esitutkintaan että rikosten ennalta ehkäisemiseen liittyviä henkilötietoja. Yhdenmukaisen tulkinnan saavuttaminen rikosten ennalta estämiseen liittyvään henkilötietojen käsittelyyn sovellettavasta lainsäädännöstä on sisäministeriön näkemyksen mukaan tärkeää. Mikäli henkilötietojen käsittelyyn sovellettaisiin erävalvonnassa ja poliisin toiminnassa eri säädöksiä, tällä voisi olla vaikutusta erävalvojien mahdollisuuteen tallettaa poliisin rekistereihin suorakäyttöisesti muita kuin suppeaan esitutkintaan liittyviä tietoja. Ratkaisu voisi vaikuttaa myös erätarkastajien oikeuteen saada henkilötietoja poliisin rekistereistä.

*Viittaussäännökset*

Ehdotetun Metsähallituksen erävalvonnasta annetun lain 17 a §:n 2 momentin mukaan tämän lain 13 §:ssä tarkoitetun esitutkinnan toimittamisessa henkilötietojen käsittelyyn sovelletaan, mitä henkilötietojen käsittelystä rikosasioissa ja kansallisen turvallisuuden ylläpitämisen yhteydessä annetussa laissa ( / ) säädetään. Henkilötietojen luovuttamiseen ja vastaanottamiseen sovelletaan lisäksi, mitä henkilötietojen käsittelystä poliisitoimessa annetun lain ( / ) 3 ja 4 luvussa säädetään.

Sisäministeriö esittää harkittavaksi, että henkilötietojen käsittelystä rikosasioissa ja kansallisen turvallisuuden ylläpitämisen yhteydessä annettavaa lakia sovellettaisiin myös silloin, kun erävalvontatehtävien yhteydessä käsitellään rikosten ennalta estämiseen liittyviä henkilötietoja. Sisäministeriön näkemyksen mukaan viittaus poliisin henkilötietolain 3 ja 4 lukuun on lisäksi hyvin yleisluontoinen ja sitä olisi hyvä jatkovalmistelussa täsmentää, mikäli viittaussäännös katsotaan tarpeelliseksi. Sisäministeriön poliisiosasto osallistuu mielellään esityksen jatkovalmisteluun.

Lisäksi sisäministeriö kiinnittää huomiota siihen, että henkilötietojen käsittelystä rajavartiolaitoksessa annetussa laissa (579/2005) säädetään myös tietojen luovuttamisesta Metsähallituksen erätarkastajalle erävalvontaa varten. Vastaavanlainen säännös on myös henkilötietojen käsittelystä Tullissa annetussa laissa (639/2005). Yksinomaan poliisin henkilötietolakiin viittaaminen ei siten tältä osin ole riittävä.

Kansliapäällikön sijainen,

osastopäällikkö Jukka Aalto

Erityisasiantuntija Miia Lehmus-Niemi

Asiakirja on sähköisesti allekirjoitettu asianhallintajärjestelmässä. Sisäministeriö 28.12.2017 klo 15:24. Allekirjoituksen oikeellisuuden voi todentaa kirjaamosta.

|  |  |
| --- | --- |
| Jakelu | Sisäministeri Risikko  Erityisavustajat Salo ja Rytilä  Poliisiosasto  Rajavartiolaitoksen esikunta |